គណបក្ស​ជាប់​ឆ្នោត​ទាំង​ពីរ​បន្ទោស​គ្នា​ទៅ​វិញ​ទៅ​មក​​រឿង​បរាជ័យ​ក្នុង​ការ​ចរចា
លោក​សម រង្ស៊ី​​បាន​អំពាវនាវ​ឲ្យ​អ្នក​គាំទ្រ​របស់​លោក​ត្រៀម​ខ្លួន​ធ្វើ​​បាតុកម្ម​ធំ​មួយ​នៅ​ថ្ងៃ​ខាង​មុខ។​
ភ្នំពេញ — លោកសម រង្ស៊ី ប្រធានគណបក្សសង្គ្រោះជាតិ បានគំរាមផ្តាច់ការចរចាជាមួយគណបក្សប្រជាជនកម្ពុជានៅថ្ងៃពុធនេះ ស្របពេលដែលក្រុមអង្គការសង្គមស៊ីវិលសម្តែងការសោកស្តាយចំពោះការខកខានរបស់គណបក្សទាំងពីរក្នុងការឈានដល់កិច្ចព្រមព្រៀងលើស្ថាប័នរៀបចំការបោះឆ្នោត។ ថ្លែងទៅកាន់អ្នកគាំទ្រគណបក្សជំទាស់នៅក្នុងស្រុកអូរាំងឪ ខេត្តត្បូងឃ្មុំ ដែលជាខេត្តទើបនឹងបង្កើតថ្មី  លោកសម រង្ស៊ី អធិប្បាយថា ការជជែកគ្នាបន្តទៀតប្រព្រឹត្តទៅបានលុះណាតែមានការដោះស្រាយចំណោទនៃគណៈកម្មាធិការជាតិរៀបចំការបោះឆ្នោត(គ.ជ.ប.)។ «ទី១យើងឈប់ចរចា ពីព្រោះពួកនេះគ្រាន់តែពន្យារពេលដើម្បីបោកបញ្ឆោតបរទេស។ បើគេមិនព្រមដូរគ.ជ.ប.មានន័យថា គេចង់លួចបន្លំសន្លឹកឆ្នោតទៀតហើយ។ ដូច្នេះមិនចាំបាច់និយាយគ្នាទៀតទេ។ បើកាលណាផ្លាស់គ.ជ.ប. សិនសឹមយើងនិយាយគ្នាទៀត»។ កាលពីថ្ងៃច័ន្ទគណបក្សប្រជាជនកម្ពុជា និងគណបក្សសង្គ្រោះជាតិបានបើកកិច្ចប្រជុំកម្រិតក្រុមបច្ចេកទេសបន្តដើម្បីជជែកអំពីយន្តការកែទម្រង់ការបោះឆ្នោត។ ក៏ប៉ុន្តែកិច្ចចរចារយៈពេលជាងបីម៉ោងនោះមិនបានឈានដល់ការព្រមព្រៀងគ្នាណាមួយនោះទេ។ មូលហេតុដោយសារតែគណបក្សជំទាស់ស្នើដាក់ឲ្យគណៈកម្មាធិការជាតិរៀបចំការបោះឆ្នោតឲ្យទៅជាស្ថាប័នធម្មនុញ្ញនិងចំណុចមួយទៀតគឺការតែងតាំងសមាជិកគ.ជ.ប.ត្រូវធ្វើឡើងដោយការបោះឆ្នោតសំឡេង២ភាគ៣នៃសមាជិកសភាទាំងមូល។ ប៉ុន្តែគណបក្សកាន់អំណាចមិនយល់ស្រប។ លោកសម រង្ស៊ីបានអំពាវនាវឲ្យអ្នកគាំទ្ររបស់លោកត្រៀមខ្លួនធ្វើបាតុកម្មធំមួយនៅថ្ងៃខាងមុខ។ «សូមឲ្យបងប្អូនទាំងអស់គ្នាត្រៀមខ្លួនធ្វើមហាបាតុកម្មជាប្រវត្តិសាស្ដ្រឲ្យបានពីរលាននាក់»។ ទាក់ទងនឹងការចរចារវាងគណបក្សទាំងពីរនេះដែរ សម័្ពន្ធកំណែទម្រង់ការបោះឆ្នោតដែលជាបណ្តុំអង្គការក្រៅរដ្ឋាភិបាលចំនួន២០ បានសម្តែងការសោកស្តាយចំពោះការខកខានរបស់គណបក្សប្រជាជនកម្ពុជា និងគណបក្សសង្គ្រោះជាតិ ដែលមិនបានឈានដល់កិច្ចព្រមព្រៀងក្រោយពីការចរចានោះ។ ក្រុមអង្គការដដែលនេះបានជំរុញឲ្យគណបក្សជាប់ឆ្នោតទាំងពីរពន្លឿនការចរចាបន្តទៀត ប្រយោជន៍គឺដើម្បីដោះស្រាយវិបត្តិនយោបាយឲ្យបានឆាប់រហ័ស។ លោក ឈាង វុន តំណាងរាស្ដ្រ និងជាសមាជិកមួយរូបនៃក្រុមចរចាខាងគណបក្សប្រជាជនកម្ពុជា បានឆ្លើយតបទៅនឹងក្រុមអង្គការសង្គមស៊ីវិលថា ក្រុមអង្គការទាំងនោះមិនបានយល់អំពីលក្ខខណ្ឌដើមនៃការចរចា។ លក្ខខណ្ឌដើមដែលគណបក្សជាប់ឆ្នោតទាំងពីរបានព្រមព្រៀងគ្នានោះគឺធ្វើការកែទម្រង់អង្គរៀបចំការបោះឆ្នោតគ.ជ.ប.។ ប៉ុន្តែមិនមែនការធ្វើឲ្យគ.ជ.ប.ទៅជាស្ថាប័នធម្មនុញ្ញ ឬត្រូវអនុម័តដោយសមាជិកសភាចំនួន២ភាគបីនោះទេ។ នោះបើយោងតាមលោកឈាង វុន។ មួយវិញទៀត លោកឈាង វុនផ្តោតការសង្ស័យទៅលើសេចក្តីអត្ថាធិប្បាយរបស់មេដឹកនាំគណបក្សជំទាស់គឺលោកសម រង្ស៊ី។ លោកឈាង វុននិយាយថា នោះអាចជាចេតនានៃការអូសបន្លាយពេលវេលាចរចា។ «ដាក់អានេះជាគោលការណ៍២ភាគ៣ ឬក្នុងរដ្ឋធម្មនុញ្ញ វាអត់ត្រឹមត្រូវ។ ហើយវាជាលក្ខខណ្ឌមួយដែលខុសនឹងគោលការណ៍ដែលយើងបានជជែកគ្នា។ ខ្ញុំកំពុងសួរ ថាតើពួកហ្នឹងចង់អូសបន្លាយ ឬយ៉ាងម៉េច? ប៉ុន្តែបើចង់អូសបន្លាយក៏អត់អីដែរ បើកសភា រដ្ឋាភិបាលយើងមានហើយ ហើយយើងធ្វើការទំនាក់ទំនងគ្នារាល់ថ្ងៃ»។ កាលពីថ្ងៃអង្គារម្សិលមិញ លោកសម រង្ស៊ីបានប្រកាសប្រាប់សហគមន៍អ្នកការទូតក្នុងទីក្រុងភ្នំពេញថា ការចរចាដើម្បីធ្វើការកែទម្រង់ការបោះឆ្នោតនៅទ្រឹងមិនទៅមុខ។ ទោះជាយ៉ាងណា គណបក្សប្រជាជនកម្ពុជា និងគណបក្សសង្គ្រោះជាតិបានកំណត់រួចជាស្រេចទៅហើយថា នឹងបើកការចរចាកម្រិតក្រុមបច្ចេកទេសចម្រុះបន្តទៀតនៅថ្ងៃច័ន្ទសប្តាហ៍ក្រោយ៕